RESOLUCIÓN do 20 de decembro 2010, da Secretaría Xeral da Emigración, pola que se regulan e aproban as bases para o desenvolvemento de seminarios de baile-música, obradoiros artesanais e cociña galega, en colaboración coas entidades galegas do exterior, e se procede a súa convocatoria para o ano 2011.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 29/12/2010

O Estatuto de autonomía de Galicia establece, no título preliminar, no seu artigo 7º, o dereito das comunidades galegas de fóra de Galicia a colaborar e compartir a vida social e cultural do pobo galego.
A Secretaría Xeral da Emigración, centro directivo que segundo o Decreto 82/2009, do 19 de abril, depende funcionalmente da Presidencia da Xunta de Galicia e organicamente da Consellería de Presidencia, Administracións Públicas e Xustiza, é o órgano ao que lle corresponden as competencias en materia de desenvolvemento da Lei 4/1983, do 15 de xuño, de recoñecemento da galeguidade, e as relacións coas comunidades galegas no exterior, en virtude do disposto no Decreto 325/2009, do 18 de xuño, polo que se establece a estrutura orgánica dos órganos superiores dependentes da Presidencia da Xunta de Galicia.
A Secretaría Xeral da Emigración co obxectivo de potenciar os costumes e tradicións galegas e posibilitar que os galegos que residen no exterior manteñan os vínculos coa cultura de Galicia convoca distintos seminarios formativos de baile, música tradicional, obradoiros artesanais e cociña galega, que se realizarán nas entidades galegas do exterior, de xeito que se manteña viva a nosa identidade e se promocione a nosa cultura na Galicia exterior.
As comunidades galegas, centros, casas de Galicia no exterior son asociacións en que tradicionalmente se reúnen os emigrantes e as súas familias para manter vivas os costumes que nos son propios e reforzar os lazos sociais e culturais. Arredor destas asociacións reúnense un gran número de galegos residentes no exterior e son os axentes principais polos que Galicia fomenta a súa cultura, e contan, na súa maioría, con instalacións propias para a organización de actividades para o seu fomento.
En virtude da desconcentración de competencias que me atribúe a disposición adicional segunda do Decreto 325/2009, do 18 de xuño, pola que se establece a estrutura orgánica dos órganos superiores dependentes da Presidencia da Xunta de Galicia, e con cargo aos créditos asignados a esta finalidade no exercicio 2011, consonte o establecido na Lei 4/1983, do 15 de xuño, de recoñecemento da galeguidade,
RESOLVO:
Artigo 1º.-Obxecto.
Esta resolución ten por obxecto establecer e aprobar as bases polas que se rexerá a colaboración entre a Secretaría Xeral da Emigración e as entidades galegas no exterior para a realización de seminarios de baile, música, actividades artesanais, e cociña galega; igualmente, ten por obxecto proceder á convocatoria destes seminarios no ano 2011.
Artigo 2º.-Modalidades convocadas.
Convócanse seminarios das seguintes modalidades:
-Seminarios de baile.
-Seminarios de gaita.
-Seminarios de percusión.
-Seminarios de pandeireta e canto.
-Seminarios de carácter artesanal.
-Seminarios de cociña galega.
Artigo 3º.-Orzamento.
No proxecto de orzamentos xerais da Comunidade Autónoma para o ano 2011, aprobado polo Consello da Xunta de Galicia, na aplicación orzamentaria 04.50.312C.226.07, actuacións derivadas da Lei de galeguidade, existe partida orzamentaria para a convocatoria que se establece nesta resolución, resérvase para tal efecto un crédito de 90.000 euros, que poderá incrementarse segundo as dispoñibilidades orzamentarias.
A presente resolución tramítase como expediente anticipado de gasto, ao amparo da Orde do 11 de febreiro de 1998, modificada polas ordes do 27 de novembro de 2000 e 25 de outubro de 2001.
Artigo 4º.-Lugar e prazo de presentación de solicitudes.
As entidades galegas presentarán as solicitudes xunto co resto da documentación na Secretaría Xeral da Emigración (rúa Basquiños, 2, 15704 Santiago de Compostela, A Coruña), na Delegación da Xunta de Galicia de Bos Aires (República Arxentina), na Delegación da Xunta de Galicia en Montevideo (Uruguai), ou ben en calquera dos lugares previstos no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación de solicitudes será dun mes contado a partir do día seguinte ao da data de publicación desta resolución no Diario Oficial de Galicia. Se o último día do prazo fose sábado ou inhábil, o prazo prorrogarase ata o seguinte día hábil.
Artigo 5º.-Bases.
As bases comúns e as especificas para os distintos seminarios, incorpóranse como anexo I a presente resolución.
Artigo 6º.-Custos e indemnizacións.
Os custos e indemnizacións por actividade dos que se fará cargo a Secretaría Xeral da Emigración na presente convocatoria serán:
1. Retribucións dos profesores:
-España e Portugal: 900 euros.
-Europa, América e Oceanía: 1.100 euros.
2. Custo de 900 euros para a adquisición de alimentos nos seminarios de cociña.
3. Custo de indemnización de 100 euros aos profesores por anulación dun seminario por causas non imputables a eles e unha vez adxudicado.
4. Custo do billete de desprazamento do profesor ata o lugar de realización do seminario nun medio de transporte público en clase turista. No caso excepcional de utilizar un vehículo particular, a contía para indemnizar será de 0,19 euros por quilómetro ata o máximo previsto.
5. Custo de materiais artesáns específicos para o desenvolvemento de seminarios e que non se atopen fóra de Galicia.
Artigo 7º.-Recursos.
Contra esta resolución cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1988, do 13 de xullo, da xurisdición contencioso-administrativa.
Santiago de Compostela, 20 de decembro de 2010.
J. Santiago Camba Bouzas
Secretario xeral da Emigración
Anexo I
Bases para a organización de seminarios de baile-música tradicional, obradoiros artesanais e cociña galega
Capitulo I
Características comúns
Primeira.-Solicitudes.
Poderán solicitar a organización destes seminarios, as entidades galegas que teñan recoñecida a galeguidade ou a súa condición de centro colaborador, inscritas no rexistro de comunidades galegas ou ben unha agrupación, federación ou unión destas entidades, co fin de poñer en común os medios e recursos dispoñibles.
As entidades galegas deberán solicitar por orde de prioridade os seminarios tendo en conta que se concederá un seminario por entidade, coa posibilidade de incrementar o número de seminarios concedidos a cada entidade de acordo cos criterios de valoración, a dispoñibilidade orzamentaria e o número de entidades solicitantes.
No caso de que a solicitude e a documentación presentada por unha entidade fose incompleta, a Secretaría Xeral da Emigración requirirao para que no prazo de dez días emende a súa solicitude, de acordo co establecido no artigo 71º da Lei 30/1992, de réxime xurídico das administracións públicas e do procedemento administrativo común, indicándolle que, se non o fixese, se considerará que desistiu da súa petición, logo de resolución ditada nos termos previstos no artigo 44º da Lei 30/1992, de réxime xurídico das administracións públicas e do procedemento administrativo común.
Segunda.-Desenvolvemento.
Os seminarios serán de formación intensiva e de carácter participativo. Desenvolveranse nas instalacións das entidades galegas e a formación será impartida por profesionais con experiencia nas distintas modalidades.
Serán estas entidades as que propoñan os posibles participantes do seminario entre os galegos ou descendentes de galegos, así como aquelas persoas interesadas no feito cultural de Galicia ou que participen nas actividades da asociación.
O profesor será designado pola Secretaría Xeral da Emigración, atendendo en primeiro lugar a solicitude efectuada polo centro solicitante, e en segundo lugar, de conformidade co establecido na correspondente resolución en que se establece a convocatoria para inscribirse como formadores colaboradores para impartir seminarios fóra de Galicia, promovidas por esta secretaría xeral.
Terceira.-Procedemento.
Os expedientes serán avaliados por un órgano colexiado que será o órgano instrutor, que formulará a correspondente proposta ao secretario xeral da Emigración. O dito órgano colexiado estará formado polo subdirector xeral de Programas Sociais, ou pola persoa en quen este delegue, e dous funcionarios da Secretaría Xeral da Emigración.
Cuarta.-Resolución.
A Secretaría Xeral da Emigración ditará a correspondente resolución especificando os seminarios en cuxa organización vai colaborar. Para tal efecto, observaranse os seguintes criterios:
-En primeiro lugar, terá absoluta preferencia a posibilidade de realizar circuítos por proximidade entre as entidades solicitantes de seminarios da mesma modalidade, co obxecto de garantir o principio de eficacia na actuación administrativa.
-Como criterio complementario, a resolución basearase na lista dos solicitantes que resulte tras aplicar os criterios de valoración establecidos na base quinta, tendo en conta que, en caso de empate nas puntuacións, este se resolverá atendendo á orde de presentación das solicitudes.
As resolucións serán notificadas ás entidades galegas solicitantes. Así mesmo, publicarase na páxina web (www.galiciaaberta.com) a relación de seminarios concedidos.
O prazo máximo para resolver será de tres meses, que comezará a contar desde a data de publicación desta resolución no Diario Oficial de Galicia. Transcorrido o dito prazo sen que se ditasen as resolucións expresas poderán entenderse desestimadas as solicitudes, de acordo co establecido no artigo 44º.1 da Lei 30/1992, do 26 de novembro, de réxime xurídico das administracións públicas e do procedemento administrativo común.
Unha vez acordados entre a Secretaría Xeral da Emigración e as entidades seleccionadas os termos concretos en que se van organizar os seminarios formalizaranse nun anexo que se incorporará a correspondente resolución.
Quinta.-Criterios de selección.
Os criterios de valoración para a concesión dos seminarios serán os que se sinalan a continuación:
1. Número de persoas solicitantes do seminario (ata 20 puntos).
Entre 15 e 30: ata 10 puntos.
Máis de 30: entre 11 e 20 puntos.
2. Número de persoas galegas preinscritas para o seminario (ata 30 puntos).
Máis de 5 e ata o 50% do total de solicitantes: 10 puntos.
Máis do 50% ata o 80%: 20 puntos.
Máis do 80%: 30 puntos.
3. Valoración da memoria presentada (ata 40 puntos).
-Instalacións propostas para a realización do seminario: ata 10 puntos.
-Material co que conta a entidade para impartir o seminario: ata 10 puntos.
Para as solicitudes de baile e música tradicional:
-A maior antigüidade do grupo: ata 10 puntos.
-Participación en exposicións, concertos e edición de discos ou DVD: ata 10 puntos.
Para as solicitudes de cociña e outros de carácter artesanal:
-A maior antigüidade do centro: ata 10 puntos.
-Actividades realizadas a favor da difusión da cociña galega e participación en feiras artesanais: ata 10 puntos.
Sexta.-Seguimento.
Os seminarios convocados estarán sometidos ao seguinte seguimento e control:
-A solicitude do seminario supón o compromiso de aceptar que a Secretaría Xeral da Emigración efectúe as comprobacións que considere necesarias para asegurar o cumprimento do contido e condicións do programa.
-As entidades participantes quedan obrigadas a comunicarlle á Secretaría Xeral da Emigración calquera posible alteración das circunstancias orixinais, podendo esta secretaría modificar a súa resolución.
-Ao remate do seminario, a entidade remitirá a Secretaría Xeral da Emigración unha memoria informativa e acreditativa sobre o seu desenvolvemento.
-A Secretaría Xeral da Emigración levará a cabo a función de control, avaliación e seguimento das accións resultantes desta resolución. Para realizar estas funcións poderán utilizarse cantos medios estean á disposición da Secretaría Xeral da Emigración para comprobar os requisitos exixidos nela, así como nas normas vixentes que resulten de aplicación, para o cal as entidades galegas e as persoas as que van dirixidos os seminarios prestarán toda a colaboración que lles sexa requirida.
-O incumprimento por parte das entidades seleccionadas das condicións acordadas para o desenvolvemento dos seminarios comportará a imposibilidade de participar neste programa nas dúas seguintes convocatorias.
Sétima.-Financiamento.
A Secretaría Xeral da Emigración e as entidades galegas faranse cargo dos gastos necesarios para o desenvolvemento dos seminarios:
a) A Secretaria Xeral da Emigración farase cargo dos seguintes gastos:
-Da remuneración do formador.
-Do custo do desprazamento do formador ao lugar de realización do seminario. No caso excepcional de utilizar un vehículo particular, a contía para indemnizar será 0,19 euros por quilómetro ata o máximo previsto.
-Do custo do material necesario para impartir os seminarios de cociña e outros de carácter artesanal e, se é o caso, do seu envío.
b) As entidades galegas faranse cargo:
-Con carácter ordinario, dos gastos de estadía e manutención do formador agás en casos excepcionais.
-Gastos de traslados do formador, dentro da cidade onde se vai realizar o seminario.
-Da xestión e dotación das instalacións axeitadas.
-Da subministración doutro material funxible necesario.
Oitava.-Recursos.
As resolucións que se diten neste procedemento esgotan a vía administrativa e contra elas cabe interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso de resolucións expresas, ou no prazo de tres meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co disposto na Lei 30/1992, do 26 de novembro, de réxime xurídico das administracións públicas e procedemento administrativo común.
Así mesmo, poderá interpoñerse recurso contencioso-administrativo perante o Tribunal Superior de Xustiza de Galicia, no prazo de dous meses contados a partir do día seguinte ao da recepción da correspondente notificación, de acordo co establecido na Lei 29/1998, do 13 de xullo, da xurisdición contencioso-administrativa.
Capitulo II
Bases específicas para a convocatoria de seminarios de baile-música tradicional galega e outros de carácter artesanal
Novena.-Solicitantes.
Estes seminarios están dirixidos ás entidades que teñan grupo folclórico ou vontade de crealo así como aquelas entidades que teñan un grupo de persoas que se dediquen a desenvolver actividades artesanais e cumpran os requisitos comúns especificados na base primeira do capitulo I.
Décima.-Características dos seminarios convocados.
-Terán unha duración de 15 días intensivos e o horario das clases axustarase ás necesidades dos solicitantes, cunha duración de 40 horas.
-O número de participantes non será inferior a 15 alumnos. En casos excepcionais debidamente xustificados poderanse desenvolver seminarios cun número inferior de alumnos, tendo en conta a situación do centro, número de emigrantes galegos na cidade e ano de creación dos grupos.
Décimo primeira.-Documentación.
As entidades interesadas solicitarán a organización dos seminarios, por orde de preferencia e achegarán a seguinte documentación:
a) Solicitude da entidade ou agrupación de entidades segundo o modelo do anexo A desta resolución.
b) Relación nominal dos participantes preinscritos en que constarán apelidos e nome, número do DNI ou do pasaporte e idade dos solicitantes, acompañada do seu consentimento escrito para o tratamento dos seus datos persoais, de acordo co disposto na Lei orgánica 15/1999, do 13 de decembro, de protección de datos de carácter persoal.
c) Memoria en que se especifique instalacións propostas para a realización do seminario, descrición do material para a realización deste e datas propostas.
No caso dos seminarios de música e baile especificarase, ademais, a composición do grupo folclórico, curriculum vitae e traxectoria profesional e actuacións realizadas nos dous últimos anos.
Para os seminarios de carácter artesanal xustificarase o carácter tradicional da actividade, a oportunidade da súa realización e actividades desenvolvidas na difusión da artesanía galega.
Capítulo III
Bases específicas para a convocatoria de seminarios de cociña galega
Décimo segunda.-As características dos seminarios de cociña galega son as seguintes.
-Terán unha duración máxima dunha semana e de 20 horas semanais, o horario axustarase as necesidades dos solicitantes.
-O número de participantes non será inferior a 15 alumnos por seminario.
-Nestes seminarios farase promoción dos produtos de calidade de Galicia, con especial atención a aqueles correspondentes ás denominacións de orixe cualificada.
Décimo terceira.-Documentación.
A documentación necesaria para solicitar a participación nestes seminarios será:
-Solicitude da entidade galega segundo o modelo do anexo A desta resolución.
-Relación nominal dos participantes preinscritos en que constarán apelidos e nome, número do DNI ou do pasaporte e idade dos solicitantes, acompañada do seu consentimento escrito para o tratamento dos seus datos persoais, de acordo co disposto na Lei organica 15/1999, do 13 de decembro, de protección de datos de carácter persoal.
-Memoria das actividades realizadas nos dous últimos anos con motivo da difusión da cociña galega en que se especifique instalacións propostas para a realización do seminario, descrición do material e datas para a súa realización.
Ver referencia pdf "24900D002P040.PDF"